b"\n_START_ARTICLE_\nDorothy Hansine Andersen\n_START_SECTION_\nBiografi\n_START_PARAGRAPH_\nAndersen gikk ved St. Johnsbury Academy og fikk i 1922 graden bachelor of arts fra Mount Holyoke College. Hun utdannet seg til lege ved Johns Hopkins University School of Medicine, der hun oppn\xc3\xa5dde graden Doctor of Medicine i 1926. I 1935 ble hun Doctor of Medical Science ved Columbia University. Andersen hadde ogs\xc3\xa5 diplom i patologi fra American Board of Pathology._NEWLINE_Etter turnustjeneste ved Strong Memorial Hospital i Rochester, New York, underviste hun ved University of Rochester, for s\xc3\xa5 \xc3\xa5 begynne ved patologisk institutt ved Columbia University College of Physicians and Surgeons. Mellom 1930 og 1935 forsket hun p\xc3\xa5 hormonkjertler og kvinnelig reproduksjon. Mens hun arbeidet ved Babies Hospital ved Columbia-Presbyterian Medical Center studerte hun medf\xc3\xb8dte hjertefeil, s\xc3\xa6rlig hos barn. I 1958 ble hun sjefpatalog ved Columbia-Presbyterian Hospital og professor i patologi ved Columbia University College of Physicians and Surgeons._NEWLINE_Arbeidet som patolog innebar at hun utf\xc3\xb8rte obduksjoner og en av disse f\xc3\xb8rte til at hun oppdaget og beskrev cystisk fibrose. Etter denne oppdagelsen arbeidet hun med \xc3\xa5 utvikle en diagnostisk test for sykdommen. I 1938 publiserte hun Cystic Fibrosis of the Pancreas and its Relation to Celiac Disease i American Journal of Diseases of Children. Arbeidet ble en klassiker. Hun studerte ogs\xc3\xa5 glykogenose og arbeidet med hjertemedisin._NEWLINE_I 2002 ble hun innvotert i National Women's Hall of Fame."